Mette Gjerskov (S), 2010-03-05:
Jeg siger tak for debatten.
Det er jo sådan, at vi står midt i en situation med stor arbejdsløshed.
Vi har tusinder og atter tusinder af mennesker derude, som ikke har noget job, som har svært ved at betale deres husleje, som har svært ved at svare enhver sit.
Det kunne løses, hvis vi skabte nogle job.
Vi skaber job ved at investere.
Det, vi har på bordet i dag, er en investering.
Det er en investering i job her og nu, men det er også en investering i danskernes fremtid.
Vi synes, det er rigtig ærgerligt, at regeringspartierne og Dansk Folkeparti ikke er gået mere konstruktivt ind i drøftelserne af det her forslag.
Jeg synes, det er langt ude i skoven, at vi skal til at stå nu og diskutere med Dansk Folkeparti, om klimaforandringerne overhovedet skyldes drivhusgasser.
Altså, det må vel efterhånden snart være Dansk Folkeparti alene, måske sammen med Saudi-Arabien, som har det synspunkt.
Sagen er jo den, at vi har et alvorligt klimaproblem, og det klimaproblem skal løses.
Det gør vi ved at lade være med at sende så mange drivhusgasser ud i atmosfæren.
Det skal være med til at forebygge, at vi får klimaforandringer i større omfang, for nogle er der allerede.
Hvis man som jeg kommer fra Jyllingeområdet, har man set, hvad oversvømmelser kan gøre, og det gælder også de gode folk, jeg har snakket med nede i Greve, som har haft kældrene under vand.
De ved, at der er brug for klimatilpasninger i det her land, at der er brug for, at vi forbereder os på det vilde vejr, der kommer.
Man taler jo på klimaområdet eller vel snarere på meteorologiområdet, tror jeg, om en 100-års-hændelse, en 50-års-hændelse og en 10-års-hændelse, altså ting, som kun sker en gang hvert hundrede år, en gang hvert halvtredsindstyvende år osv.
Men det er man jo godt i gang med at revidere, fordi forandringerne sker så hurtigt, at vi får det voldsomme vejr væsentlig oftere.
Det betyder altså, at vi er nødt til at ændre på vores infrastruktur, at vi er nødt til at se på vores kystsikring, at vi er nødt til at se på noget så kedeligt – rigtig kedeligt – som kloakker.
Det kan gøres på mange rigtig kloge måder; det handler ikke alt sammen bare om kloakrør, der skal lægges ned i jorden.
Man kan også sørge for at have nogle områder, der kan blive oversvømmet.
Ministeren taler om at kombinere det med rekreative områder, og det betyder f.eks., at man har nogle parkanlæg, grønne områder, som man i tilfælde af 100-års-hændelser, 50-års-hændelser, som sker lidt for ofte, altså styrtregn, kan lede vandet ind i, i stedet for at alt regnvandet bliver blandet sammen med kloakvandet og står op i kældrene.
Alt det ville vi faktisk gerne gøre noget ved i Socialdemokratiet.
Alt det er vi faktisk parate til at investere 1 mia. kr. i sammen med kommunerne, sådan at vi både får skabt job og får gjort noget ved klimaforandringerne.
Jeg synes, det er ærgerligt, at vi ikke kan komme længere, for jeg kan jo godt høre, at det kan vi ikke.
Vi må prøve, også via energiforligskredsen, på alle mulige måder at sørge for, at det her spørgsmål bliver taget op.
Men når vi har en finansminister, som forud for forhandlingerne med kommunerne stiller sig op og siger nulvækst, nulvækst, nulvækst, kan jeg ikke se, hvor kommunerne skal få pengene fra, hvis ikke vi giver dem en hjælpende hånd.
Der er jo altså en folkeskole, der skal drives.
Vi har nogle plejehjem, der skal drives.
Der er nogle veje, der skal bygges og vedligeholdes – og dem er der jo så i øvrigt kommet rigtig mange huller i i år.
Der er mange ting, der skal drives i en kommune, og kommunerne får ikke fem flade øre at gøre det for.
Derfor har de brug for den håndsrækning, vi gerne ville give dem i dag.
Den får de ikke, men jeg kan i hvert fald garantere, at selv om det her forslag så ikke bliver vedtaget af Folketingets partier, vil vi i hvert fald arbejde videre på muligheden for at skabe klimajob, også helt nært ude i kommunerne, i forbindelse med kloakker og andre klimatilpasninger.